b"\n_START_ARTICLE_\nAny de trasp\xc3\xa0s\n_START_PARAGRAPH_\nUn any de trasp\xc3\xa0s, any bixest (es pronuncia com clix\xc3\xa9 o guixer) o any bissextil \xc3\xa9s un any civil que t\xc3\xa9 un dia m\xc3\xa9s que els anys comuns, \xc3\xa9s a dir, t\xc3\xa9 366 dies. El dia de m\xc3\xa9s s'afegeix al final del mes que era el darrer del calendari rom\xc3\xa0: el febrer, de tal manera que aquest mes passa a tenir 29 dies. Aquest dia s'anomen\xc3\xa0 Bisextus calendas martii, ja que s'afeg\xc3\xad darrere del sextus calendas martii, d'aqu\xc3\xad el seu nom._NEWLINE_El repartiment dels anys civils en anys comuns i de trasp\xc3\xa0s es fa d'acord amb el calendari gregori\xc3\xa0: en cada per\xc3\xadode de 400 anys n'hi ha 303 de comuns i 97 de trasp\xc3\xa0s. S'alternen de la seg\xc3\xbcent manera: s\xc3\xb3n de trasp\xc3\xa0s els anys en qu\xc3\xa8 les dues darreres xifres de l'any s\xc3\xb3n m\xc3\xbaltiples de 4, excepte si aquestes xifres s\xc3\xb3n 00. Aleshores, cal tenir en compte les dues primeres xifres de l'any. Si s\xc3\xb3n m\xc3\xbaltiples de 4, l'any tamb\xc3\xa9 ser\xc3\xa0 de trasp\xc3\xa0s._NEWLINE_Per exemple, el 1996 va ser de trasp\xc3\xa0s, perqu\xc3\xa8 96 \xc3\xa9s m\xc3\xbaltiple de 4; el 1900, no fou de trasp\xc3\xa0s, perqu\xc3\xa8 19 no \xc3\xa9s m\xc3\xbaltiple de 4. Per\xc3\xb2 el 2000, les dues darreres xifres tamb\xc3\xa9 eren 00 i calia tenir en compte el 20. Com que \xc3\xa9s m\xc3\xbaltiple de quatre, tamb\xc3\xa9 va ser de trasp\xc3\xa0s. En resum: \xc3\xa9s de trasp\xc3\xa0s cada any m\xc3\xbaltiple de quatre, excepte els m\xc3\xbaltiples de cent, que no ho s\xc3\xb3n, i excepte els m\xc3\xbaltiples de 400, que s\xc3\xad que ho s\xc3\xb3n._NEWLINE_L'any de trasp\xc3\xa0s tamb\xc3\xa9 s'anomena \xc2\xabbixest\xc2\xbb o \xc2\xabbissextil\xc2\xbb, mots que fan refer\xc3\xa8ncia al dia bis-sextus pridie Martias Kalendas, \xc3\xa9s a dir, al dia que s'intercalava entre el sextus i el quintus de les calendes de mar\xc3\xa7, al final de febrer, en la proposta juliana inicial. Per aix\xc3\xb2 es diu \xc2\xabdia intercalar\xc2\xbb. Tamb\xc3\xa9 existeix una etimologia popular que fa derivar la paraula bixest del fet que el nombre de dies que t\xc3\xa9 (366) acaba en dos sisos."